ཕུ་ཅིན་གྱིས།ཀྲུའུ་ཞི་ཞི་ཅིན་ཕིང་གདན་ཞུས་ལྟར་ཤར་ཕྱོགས་དཔལ་འབྱོར་གླེང་སྟེགས་ལ་ཕེབས་ཞུགས་གནང་བར་སྙིང་དབུས་ནས་ཐུགས་རྗེ་ཆེ་ཞུ་རྒྱུ་མ་ཟད་སྤྲོ་སེམས་རབ་ཏུ་འཁོལ་བའི་ངང་ནས་དགའ་བསུ་ཞུ་རྒྱུ་ཡིན།ངོས་དང་ཀྲུའུ་ཞི་ཞི་ཅིན་ཕིང་བར་འགྲོ་འོང་དམ་ཟབ་ཡོད་པའི་ཐོག་ནས་ཨུ་རུ་སུ་དང་ཀྲུང་གོའི་འབྲེལ་བའི་ཆུ་ཚད་མཐོ་པོ་ཡོད་པ་མངོན་ཡོད།ཉེ་བའི་ལོ་ཤས་ནང་།ཨུ་ཀྲུང་འབྲེལ་བར་འཕེལ་རྒྱས་འགྲོ་ཤུགས་ཆེན་པོ་མངོན་པ་དང་།ཕྱོགས་གཉིས་ཕན་ཚུན་ཡིད་ཆེས་ཉིན་བཞིན་ཆེ་རུ་འགྲོ་བ།ཆབ་སྲིད་དང་།དཔལ་འབྱོར།བདེ་འཇགས་སོགས་ཁྱབ་ཁོངས་ཀྱི་མཉམ་ལས་ལ་གྲུབ་འབྲས་ཕུན་སུམ་ཚོགས་པོ་ཐོབ་ཡོད།ཕྱོགས་གཉིས་པོས་མུ་མཐུད་ཡོ་རོབ་དང་ཨེ་ཤ་ཡའི་དཔལ་འབྱོར་མནའ་འབྲེལ་དང་རྒྱུད་གཅིག་ལམ་གཅིག་འབྲེལ་མཐུད་མཉམ་ལས་བྱ་རྒྱུར་སྐུལ་འདེད་བཏང་ནས།མ་འཇོག་དང་།ནུས་པའི་འབྱུང་ཁུངས།མཁའ་སྐྱོད།དངུལ་རྩ།གློག་རྡུལ་ཚོང་དོན་སོགས་ཁྱབ་ཁོངས་ཀྱི་མཉམ་ལས་རྒྱ་སྐྱེད་གཏོང་བ་དང་།མི་ཆོས་རིག་གནས་སྤེལ་རེས་དམ་ཟབ།ས་གནས་མཉམ་ལས་ལ་སྐུལ་འདེད་གཏོང་དགོས།ཨུ་ཀྲུང་གཉིས་པོར་མིག་སྔའི་རྒྱལ་སྤྱིའི་དུས་བབ་ཐད་གཅིག་མཚུངས་ཀྱི་ལྟ་བ་མང་པོ་ཡོད་པས།ཕྱོགས་གཉིས་པོས་རྒྱལ་སྤྱིའི་བྱ་དོན་ནང་མཐུན་སྦྱོར་དང་གཞོགས་འདེགས་བྱ་རྒྱུར་ཤུགས་སྣོན་རྒྱབ་ནས།ཕྱོགས་རྐྱང་པའི་རིང་ལུགས་ལ་མཐའ་གཅིག་ཏུ་འགོག་རྒོལ་བྱེད་པ་དང་།གཞུང་དྲང་ལུགས་མཐུན་གྱི་རྒྱལ་སྤྱིའི་སྒྲིག་ལམ་སྲུང་སྐྱོང་བྱས་ནས།ཐུང་མོང་གོང་འཕེལ་དང་དར་རྒྱས་མངོན་འགྱུར་ཡོང་བ་བྱ་དགོས་ཞེས་གསུངས་འདུག